O‘ZBEKISTON RESPUBLIKASI IChKI IShLAR VAZIRLIGI DAVLAT AVTOMOBIL NAZORATI XODIMLARINING MAS’ULIYATINI OShIRIShGA QARATILGAN ChORA-TADBIRLAR TO‘G‘RISIDA

So‘nggi paytlarda Davlat avtomobil nazorati xodimlari tomonidan xizmat vazifalarini bajarish paytida yo‘llarda harakatlanish ishtirokchilariga nisbatan qo‘pol muomalada bo‘lish, ularning huquqlarini buzish, o‘z vakolatlari doirasidan chetga chiqish kabi holatlar kuzatilmoqda.
 Mazkur nuqsonlarni bartaraf etish, ichki ishlar idoralarining Davlat avtomobil nazorati tizimi xodimlarining madaniyatini oshirish, ular tomonidan xizmat intizomiga va qonunchilikka og‘ishmay rioya etilishini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Ichki ishlar vazirligiga (Z.A. Almatov):
 Respublika ichki ishlar idoralari DAN tizimi shaxsiy tarkibini uch oy muddatda navbatdan tashqari attestatsiyadan o‘tkazish vositasida uning saflarini malakali, xizmat burchiga sadoqatli, yuqori madaniyatli xodimlar bilan to‘ldirish;
 DAN xizmatiga ichki ishlar idoralarining boshqa xizmatlarida kamida bir yil mobaynida o‘zini ijobiy ko‘rsatgan, tegishli mutaxassisligi bo‘lgan xodimlarni o‘tkazishni yo‘lga qo‘yish;
 bir oy muddatda IIV Akademiyasi tarkibida DAN xodimlarini tayyorlash, qayta tayyorlash va malakasini oshirish kulliyotini ochish haqida Vazirlar Mahkamasiga taklif kiritish;
 Ichki ishlar vazirligi tegishli tezkor tarmoqlari Milliy xavfsizlik idoralari xodimlari bilan hamkorlikda DAN xodimlarining xizmat faoliyati ustidan muntazam norasmiy tekshiruvlar o‘tkazishini yo‘lga qo‘yish;
 ichki ishlar idoralarining boshqa xizmatlari xodimlarini DAN tizimiga yuklangan vazifalarni bajarishga jalb etish zarurati tug‘ilganda faqat Respublika Ichki ishlar vazirining ruxsati bilan amalga oshirish;
 joylardagi ichki ishlar idoralarida DAN xodimlarining muomala madaniyatini oshirish, xizmat kiyimlari va belgilarini o‘rnatilgan tartibda tutishlarini ta’minlash yuzasidan tadbirlar amalga oshirish topshirilsin.
 2. O‘zbekiston Respublikasi Ichki ishlar vazirligi (Z. A. Almatov) Respublika Prokuraturasi (B. M .Mustafoyev), Adliya vazirligi (S. M. Mirsafoyev), Davlat bojxona qo‘mitasi (O‘. T. Komilov) va Favqulodda vaziyatlar vazirligi (B. E. Qosimov) bilan birgalikda bir oy ichida DAN xodimlarining vakolat doirasi, ular tomonidan avtomototransport vositalarini to‘xtatish, yo‘llarda harakatlanishni cheklash yoki taqiqlash masalalarini tartibga soluvchi Nizom loyihasini ishlab chiqib, Vazirlar Mahkamasiga tasdiqlash uchun kiritsin;
 mazkur Nizom Respublika Hukumati tomonidan tasdiqlangandan so‘ng uni har bir DAN xodimi diqqatiga yetkazsin va unga aniq, og‘ishmay rioya etilishini ta’minlasin;
 Nizomda ko‘zda tutilmagan holatlarda DAN xodimlari tomonidan avtomototransport vositalarini to‘xtatishni, yo‘llarda qatnovni cheklashni yo‘llarda harakatlanish xavfsizligiga zarar keltirish va xizmat intizomini buzish deb baholasin, aybdorlarga ichki ishlar idoralaridan bo‘shatishgacha bo‘lgan qat’iy choralar ko‘rsin.
 3. DAN xodimlari tomonidan haydovchilar va yo‘lovchilarga nisbatan qo‘pollik qilish holatlari vakolatdan chetga chiquvchi, xizmat etikasiga zid va “Ichki ishlar idoralari xodimi” nomini badnom qiluvchi holat deb belgilab qo‘yilsin.
 4. “O‘zavtotrans” davlat-aksionerlik korporatsiyasi (Q. M. Sidiqnazarov), “Vatanparvar” jamiyati (A. A. Abduqahhorov) haydovchilar va tinglovchilar orasida ularning huquqlari, DAN xodimlari vakolatlarini tushuntirish ishlarini tashkil qilsinlar.
 5. Ommaviy axborot vositalariga DAN xodimlari va yo‘llarda harakatlanish ishtirokchilari o‘rtasidagi o‘zaro hurmat, belgilangan qoidalarga rioya etish kabi masalalarga oid muammolarni keng yoritish taklif qilinsin.
 6. O‘zbekiston Respublikasi Adliya vazirligi (S. M. Mirsafoyev) va Ichki ishlar vazirligi (Z. A. Almatov) bir oy ichida tegishli me’yoriy hujjatlarga o‘zgartirishlar kiritish yuzasidan taklif bersinlar.
 7. Mazkur qarorning ijrosini nazorat qilish O‘zbekiston Respublikasi Prezidentining Davlat maslahatchisi U. Ch. Xudoyqulov zimmasiga yuklansin.